MIT ŠT. 2: 
CENA JE VARLJIVO VODILO
Kadar beseda nanese na lokalno pridelano hrano, večina ljudi v njeno kvaliteto ne dvomi. Zgodba pa se začne zapletati pri primerjavi cen - o tem, da je lokalna hrana (pre)draga. Potrošniki imamo na policah vedno večjo ponudbo multinacionalk »na videz« enakih izdelkov, ki so predvsem privlačni zaradi nižjih cen.
Kot pri mnogih stvareh, tudi pri hrani ceno določa kakovost izdelka. Pri izbiri nakupa bi se morali vprašati, od kod izdelek izvira, kako je bil pridelan, s čim škropljen in koliko kilometrov je prepotoval od njive do našega krožnika. Uvoženo sadje in zelenjavo na ogromnih plantažah multinacionalk oberejo še nezrelo in pustijo, da »umetno dozori« z dodajanjem pesticidov in z dodajanjem plinov v hladilnicah (npr. etilen C₂H₄). Da na naše police pride na izgled sveža, je obdelana s konzervansi, ki prav gotovo ne koristijo našemu zdravju, poleg tega pa je tudi manj kakovostna. Pri taki množični proizvodnji, ki omogoča nižje cene bi se torej potrošniki morali zavedati, da najverjetneje kupujejo izdelke, ki so na dolgi poti lahko izgubili koristne vitamine in mineralne snovi, ki so pomembni za zdravje. Koliko torej profitiramo z nakupom izdelka, ki je na trgovski polici za evro cenejši od lokalnega izdelka? 
Nakup izdelka, npr. medu, ki izvira iz naše bližine, ima številne prednosti. Možnost imamo spoznati način njegove pridelave in predelave, pa tudi njegovega pridelovalca. S tem vzpostavljamo pomembno vez med pridelovalcem hrane in potrošnikom. Bližina izvora izdelka zagotavlja tudi svežino, ima več hranilnih snovi in povzroča manj alergij. Z uživanjem hrane iz naše bližine, prispevamo tudi k ohranjanju in ustvarjanju delovnih mest, k razvoju sonaravnega kmetovanja, pa tudi k manjšemu onesnaževanju okolja zaradi krajših transportnih in prodajnih poti. 
Odločitev, ali izbrati med iz ponudbe tujega trgovca ali ga kupiti od lokalnega čebelarja, je na  koncu pač na strani vsakega posameznika. Vodilo za kontrolo kakovosti medu je lahko njegova kristalizacija, saj je značilnost naravnega medu, da se strdi. 
Pri odločanju kaj dati na krožnik, nizka cena nikoli ne bi smela biti glavno vodilo. Preprostega odgovora na težavo, da je lokalno pridelana hrana nekoliko dražja od uvožene, ni. Za razumevanje včasih višje cene lokalno pridelane hrane, je potrebno razumeti celoten proces pridelave in predelave izdelkov - manjši in razdrobljeni pridelovalci, organizacija prodaje na domu ali na tržnicah večjih mest, nadzor pridelave hrane in njene kvalitete, veliko ur ročnega dela, oteženi pogoji pridelave itn. 
(se nadaljuje)

